## Statut Hrvatska 21. stoljeća

### NN 101/2011 (7.9.2011.), Statut Hrvatska 21. stoljeća

POLITIČKE STRANKE

2084

Na temelju članka 10. Zakona o političkim strankama (»Narodne novine« 76/93, 111/96, 164/98, 36/2001 te 28/2006.) Osnivačka Konvencija Hrvatske 21. stoljeća donijela je 12. lipnja 2011. godine

STATUT

HRVATSKA 21. STOLJEĆA

TEMELJNE ODREDBE

Članak 1.

Ovaj Statut sadrži odredbe o nazivu i sjedištu, znaku, predstavljanju i zastupanju, ciljevima i načinu djelovanja, članstvu, oblicima organiziranja, upravnim tijelima, načinu njihovog izbora i opoziva, trajanju mandata te načinu odlučivanja, sredstvima za rad, prestanku djelovanja Stranke te postupku s imovinom u slučaju njenog prestanka.

NAZIV I SJEDIŠTE

Članak 2.

Hrvatska 21. stoljeća je politička stranka sa sjedištem u Rijeci. Skraćeni naziv političke stranke je Hrvatska 21.

Naziv političke stranke na engleskom jeziku je Croatia 21st Century. Skraćeni naziv političke stranke na engleskom jeziku je Croatia 21.

PEČAT I ZNAK

Članak 3.

Pečat stranke je okruglog oblika promjera 35 mm koji je obodno ispisan punim nazivom, a u sredini pečata je oznaka logotipa.

PREDSTAVLJANJE I ZASTUPANJE STRANKE

Članak 4.

Hrvatsku 21 predstavlja i zastupa Predsjednik stranke, a u slučaju njegove spriječenosti, Stranku zastupaju dva potpredsjednika koje Predsjednik ovlasti.

Iznimno, Predsjednik može ovlastiti i druge članove Stranke za predstavljanje i zastupanje Stranke uz odgovarajuću punomoć.

CILJEVI I NAČIN DJELOVANJA

Članak 5.

Stranka je samostalna u svojim aktivnostima i djeluje prema Programskim načelima, Statutu i drugim odlukama stranačkih tijela.

U donošenju odluka i svojem djelovanju, Hrvatska 21 će se voditi programom stranke i sljedećim ciljevima:

• Hrvatska je slobodna, nezavisna, suverena nacija gdje je država sluga ljudima.

• Ekonomska pravda se najbolje dostiže kroz slobodno poduzetništvo slobodnih ljudi.

• Pravedno i slobodno društvo.

• Država treba biti otvorena, transparentna i odgovorna.

• Slobodni i nezavisni mediji su najbolja zaštita prava ljudi.

• Sloboda govora je pravo a ne privilegija.

• Građani imaju pravo posjedovati imovinu.

• Uspostaviti vladavinu prava – pojedinac ne može biti iznad zakona.

• Uspostaviti nezavisno sudstvo s poštenim i stručnim sucima.

Članak 6.

Stranka djeluje preko svojih ustrojstvenih oblika.

Rad Stranke je javan. Iznimno, javnost se može odlukom relevantnog tijela Stranke isključiti sa pojedinih zasjedanja.

Stranka je pravna osoba, registrirana pri Ministarstvu uprave, ima svoj žiro-račun, a u pravnom prometu s trećim osobama za preuzete obaveze odgovara svim svojim sredstvima, odnosno, cjelokupnom imovinom.

NAČELO STATUTARNOSTI AKATA

Članak 7.

Akti Stranke moraju biti doneseni u skladu sa Statutom. Akti nižih ustrojstvenih oblika i upravnih tijela moraju biti u skladu s aktima viših upravnih tijela.

NAČIN I POSTUPCI IMENOVANJA I IZBOR

Članak 8.

Izbor članova tijela i dužnosnika Stranke obavlja se u pravilu tajnim glasovanjem između više kandidata. Posebnom odlukom Predsjedništva može se odrediti i javni način glasovanja.

U postupku izbora dužnosnika u kojem se bira više dužnosnika ili članova upravnih tijela izabrani su oni kandidati koji su dobili najviše glasova.

U slučajevima opoziva prije isteka mandata članovi se razrješuju tajnim glasovanjem.

PRAVOVALJANOST RADA I ODLUČIVANJA

Članak 9.

Upravna tijela pravovaljano odlučuju ako je nazočno više od 1/4 ukupnog broja članova, osim u slučajevima za koje ovim Statutom nije drugačije određeno.

Upravna tijela donose odluke natpolovičnom većinom nazočnih članova, osim ako Statutom nije drugačije određeno.

ČLANSTVO

Članak 10.

Članom Stranke može postati svaki punoljetni, poslovno sposoban državljanin Republike Hrvatske.

Član mora prihvatiti Statut i Program, te potpisati pristupnicu.

Članstvo može biti redovito i počasno.

Odluku o članstvu donosi Izvršni odbor podružnice. Tako dugo dok izvršni odbor podružnice nisu formirani, odluku o prijemu u članstvo Stranke donosi Predsjedništvo stranke.

Članak 11.

Redoviti članovi su organizirani po teritorijalnoj načelu, prema mjestu prebivališta ili boravišta, odnosno u najbližem ustrojstvenom obliku.

Članak 12.

Počasnim članom može postati svaki poslovno sposoban državljanin RH, a koji je iznimno zaslužan za promicanje Programa stranke, a na temelju donesene Odluke Predsjedništva.

Počasni članovi imaju pravo sudjelovati u radu tijela Stranke, ali bez prava odlučivanja.

Članak 13.

Prava redovitog člana jesu:

• sudjelovanje u radu,

• birati i biti biran u tijela Stranke,

• biti kandidiran za parlamentarne i lokalne izbore,

• biti izvještavan o radu,

• podnijeti ostavku na dužnosti na koju je izabran,

• istupiti.

Dužnosti redovitog člana jesu:

• djelovati i ponašati se u skladu sa Statutom i Programom Stranke, kao i ostalim općim i drugim aktima te odlukama nadležnog tijela,

• štiti interese i ugled Stranke,

• redovito plaćati članarinu.

Članak 14.

Članstvo u stranci prestaje:

• istupanjem iz članstva,

• brisanjem iz evidencije članstva

• isključenjem iz članstva

• ako član pristupi drugoj političkoj stranci registriranoj u Republici Hrvatskoj;

• smrću člana.

Istupanje iz članstva vrši se uz pisanu izjavu, nakon čega se članu izdaje potvrda o istupanju iz članstva. Nakon brisanja iz evidencije član se može ponovno učlaniti nakon što se uklone razlozi brisanja iz evidencije.

Isključenje iz članstva provodi Sud časti ako član ne poštuje Statut, Programska načela i druge akte Stranke i time nanosi štetu interesima ili ugledu Stranke, te u javnosti iznosi stavove koji su u suprotnosti sa stavovima Stranke. Odluku o isključenju donosi Sud časti.

Protiv odluke o isključenju dozvoljen je prigovor, a konačnu odluku o prigovoru donosi Predsjedništvo Stranke.

OBLICI ORGANIZIRANJA

Članak 15.

Hrvatska 21. stoljeća je teritorijalno organizirana stranka. Teritorijalnu organizaciju Stranke čini ustrojstvo na državnoj razini, razini županija i grada Zagreba, na razini gradova te na razini općina.

Temeljni ustrojstveni oblici jesu ogranci, podružnice i županijske organizacije.

USTROJSTVO NA DRŽAVNOJ RAZINI

Članak 16.

Stranka kao politička organizacija na državnoj razini obuhvaća cjelokupno članstvo i sve organizacijske oblike. Tijela Stranke jesu:

– Konvencija,

– Glavni odbor,

– Predsjednik,

– Predsjedništvo,

– Nadzorni odbor,

– Sud časti.

KONVENCIJA

Članak 17.

Konvenciju stranke čine svi redovni članovi dok njihov ukupni broj ne premaši brojku od 500 članova.

Nakon što ukupni broj članova premaši brojku od 500 članova, Konvenciju Stranke čine: Predsjednik, Potpredsjednici, članovi Glavnog odbora, članovi Nadzornog odbora, članovi Suda časti, predsjednici podružnica, županijskih organizacija te regionalnih saveza, zastupnici Stranke u Saboru i izaslanici (delegati) podružnica, županijskih organizacija te regionalnih saveza. Odluku o načinu izbora izaslanika podružnica, županijskih organizacija te regionalnih saveza donosi Glavni odbor na prijedlog Predsjedništva. Način rada i donošenja odluka na Konvenciji uređuje se poslovnikom o radu Konvencije.

Konvencija može pravovaljano raditi samo ako je nazočno više od 1/4 ukupnog broja članova, a odluke donosi natpolovičnom većinom glasova nazočnih članova.

Redovna konvencija se održava u pravilu jednom u dvije godine, a odluku o sazivanju Konvencije donosi Glavni odbor na prijedlog Predsjedništva. Odluku o sazivanju konvencije može donijeti i Predsjednik. Odluka sadrži pravila o načinu izbora delegata, broju članova, prijedlogu dnevnog reda, a objavljuje se najkasnije 7 dana prije održavanja Konvencije osim ako Statutom nije drugačije određeno. Izvanredna konvencija se može sazvati u svako doba ako to zatraži Predsjednik, Predsjedništvo, Glavni odbor ili 1/4 redovnih članova stranke. Izvanredna konvencija se saziva najmanje jedan dan prije dana održavanja,

Članak 18.

Konvencija stranke:

• donosi i mijenja Program stranke, Statut stranke, Poslovnik o svom radu;

• bira i razrješuje predsjednika i dva potpredsjednika

• imenuje i razrješuje pet članova Nadzornog odbora;

• imenuje i razrješuje pet članova Suda časti;

• potvrđuje listu imenovanih članova Glavnog odbora;

• prihvaća izvješće o radu predsjednika Hrvatske 21. stoljeća, Nadzornog odbora i Suda časti;

• utvrđuje politiku Hrvatske 21. stoljeća u sljedećem mandatnom razdoblju;

• odlučuje o povjerenju predsjedniku i izabranim članovima Predsjedništva Hrvatske 21. stoljeća;

• odlučuje o raspuštanju Glavnog odbora, Nadzornog odbora i Predsjedništva;

• usvaja posebne dokumente kojim se utvrđuje političko djelovanje Hrvatske 21. stoljeća u sljedećem razdoblju;

• tumači odredbe Statuta;

• dodjeljuje priznanja pojedincima, tijelima te pravnim i drugim osobama za osobit doprinos radu stranke;

• imenuje povjerenstva, odbore i druga radna tijela;

• razmatra ostala pitanja djelovanja Hrvatske 21. stoljeća.

GLAVNI ODBOR

Članak 19.

Glavni odbor čine predsjednici županijskih organizacija i po jedan član svake županijske organizacije ukoliko je dotična konstituirana, pet članova koje imenuje Predsjedništvo Stranke, članovi Predsjedništva Stranke, Predsjednici regionalnih saveza, Predsjednik Nadzornog odbora, Predsjednik suda časti te zastupnici Stranke u Hrvatskom saboru.

Mandat izabranih članova u Glavnom odboru je četiri godine.

Predsjednik Stranke je po položaju Predsjednik Glavnog odbora, te vodi i saziva sjednice.

Glavni odbor Stranke provodi odluke Konvencije, donosi prijedloge dokumenata za konvenciju, utvrđuje prijedlog za izmjenu Programa i Statuta, na prijedlog Predsjedništva donosi izborni program, na prijedlog Predsjedništva utvrđuje kriterije za izbor kandidata za sva tijela, bira i razrješuje zamjenika predsjednika Glavnog odbora, prihvaća izvješće o radu Predsjedništva, donosi Poslovnik o svom radu, obavlja i druge poslove.

Sjednice Glavnog odbora održavaju se najmanje jednom godišnje a najkasnije do 30. 6. Saziva ih predsjednik Glavnog odbora, a u slučaju njegove odsutnosti ili spriječenosti zamjenik predsjednika Glavnog odbora.

Glavni odbor pravovaljano odlučuje ako sjednici prisustvuje 1/4 članova, a odluke se donose natpolovičnom većinom prisutnih.

PREDSJEDNIK STRANKE

Članak 20.

Predsjednik upravlja i odlučuje o poslovima Stranke. Predsjednik zastupa i predstavlja stranku.

Predsjednika bira Konvencija.

Mandat Predsjednika traje četiri godine odnosno ističe nakon obavljenih parlamentarnih izbora.

Predsjednik ima ove dužnosti:

• brine se o izvršavanju odluka Konvencije,

• provodi politiku Stranke,

• utvrđuje i javnosti predstavlja političke stavove Hrvatske 21,

• daje izjave za javnost u ime Hrvatske 21,

• rukovodi Predsjedništvom Stranke,

• osigurava suradnju svih tijela Stranke,

• saziva Konvenciju na osnovi Statuta,

• predlaže Predsjedništvu stranke kandidata za Glavnog tajnika, Financijskog direktora, Međunarodnog tajnika i Glasnogovornika Hrvatske 21 čije zadaće će se utvrditi posebnim pravilnikom,

• predlaže Predsjedništvu stranke osnivanje stručnih radnih tijela stranke na nacionalnoj i županijskim razinama,

• obavlja i druge poslove u skladu s ovim Statutom.

Predsjednik ima pravo uložiti veto na odluke tijela stranke.

PREDSJEDNIŠTVO

Članak 21.

Predsjedništvo je izvršno-političko tijelo Stranke. Sastoji se od 3 članova koje bira Konvencija, a to su predsjednik i dva potpredsjednika.

Predsjedništvo upravlja strankom, raspravlja o potrebi izmjena Programa, Statuta te utvrđuje nacrt njihovih izmjena, donosi odluke o prijemu novih članova Stranke na područjima gdje nisu formirane podružnice, donosi odluku o osnivanju županijskih organizacija, donosi strategiju političkog djelovanja, nadzire imovinu i materijalna sredstva, predlaže pet članova Glavnog odbora, donosi poslovnik o radu te obavlja druge poslove u skladu sa Statutom, te donosi odluku o promjeni adrese sjedišta Stranke.

Sjednice se održavaju po potrebi, a najmanje jednom godišnje, saziva ih Predsjednik Stranke, a u slučaju njegove spriječenosti jedan od potpredsjednika kojega on ovlasti.

POTPREDSJEDNICI STRANKE

Članak 22.

Stranka ima dva potpredsjednika. Predsjednik može dati pojedinim potpredsjednicima izravne ovlasti i zaduženja u provedbi Statuta i Programa Stranke.

NADZORNI ODBOR

Članak 23.

Nadzorni odbor nadzire poslovanje svih organizacija i tijela Stranke, ocjenjuje statutarnost akata i odluka, zakonitost djelovanja, financijsko i materijalno poslovanje te druge poslove predviđene Statutom ili odlukama Konvencije. Podnosi Konvenciji izvješće o svom radu.

Ima pet članova i bira ih Konvencija. Predsjednika Nadzornog odbora biraju između sebe članovi odbora. Mandat članova Nadzornog odbora traje četiri godine i može se ponoviti. Konstituirajuću sjednicu Nadzornog odbora saziva Predsjednik Stranke i vodi je do izbora predsjednika Nadzornog odbora.

TAJNIK

Članak 24.

Tajnika Stranke imenuje Predsjedništvo Stranke na prijedlog Predsjednika stranke. Tajnik Stranke odgovoran je za administrativne poslove Stranke uključivši i vođenje popisa članova Stranke. Tajnik Stranke prisustvuje sjednicama svih tijela Stranke, ali nema pravo glasa, ukoliko nije član dotičnog tijela Stranke.

SUD ČASTI

Članak 25.

Sud časti ima 5 članova, uključujući i njegovog predsjednika, koje bira Konvencija na prijedlog Predsjedništva Stranke. Na konstituirajućoj sjednici Suda časti, koju saziva Predsjednik Stranke, članovi biraju predsjednika Suda časti. Mandat članova suda časti traje četiri godine i može se ponoviti. Mandat predsjednika Suda časti traje četiri godine i može se ponoviti.

Sud časti donosi stranački kodeks ponašanja članova i nadzire njegovu provedbu.

Upozorava na nedolično ponašanje, netoleranciju, omalovažavanje, klevete, uvrede. U takvim slučajevima predlaže Predsjedništvu mjere za njihovo sprječavanje i uklanjanje.

Stegovne mjere koje sud časti izriče jesu:

• opomena,

• oduzimanje dužnosti,

• isključenje iz Stranke.

Protiv odluke Suda časti dozvoljen je prigovor. O prigovoru odlučuje konačno Predsjedništvo Stranke.

Ovlaštenja, način postupanja, pretpostavke za izricanje disciplinskih mjera, pravne posljedice te poslovnički red na Sjednicama detaljno se uređuje pravilnikom o radu Suda časti.

Sud časti podnosi pisano izvješće o svom radu Konvenciji Stranke.

USTROJSTVENI OBLICI STRANKE

Članak 26.

Ogranak je temeljni ustrojstveni oblik koji se osniva u naselju i općini. Za osnivanje ogranka potrebno je najmanje 5 članova. Ogranak Hrvatske 21. stoljeca čine svi članovi Stranke koji žive na području naselja i općine kao najnižem obliku lokalne samouprave. Ogranak svoje djelovanje ostvaruje isključivo kroz podružnicu kojoj pripada.

Predsjednika ogranka Stranke imenuje županijsko vijeće na prijedlog Izvršnog odbora podružnice kojoj ogranak pripada.

Podružnice se osnivaju na nivou grada.

Odluku o osnivanju podružnice i županijske organizacije donosi Predsjedništvo stranke.

Članak 27.

Podružnice imaju ova tijela: skupštinu, predsjednika podružnice, izvršni odbor te nadzorni odbor.

Članak 28.

Skupština je najviše tijelo podružnice i čine ju svi članovi.

Skupština donosi program rada, bira predsjednika podružnice, članove izvršnog odbora te nadzornog odbora, razmatra i usvaja izvještaj o financijskom poslovanju podružnice, bira predstavnike za Konvenciju Stranke, bira predstavnike za Županijsku organizaciju i druge poslove utvrđene općim aktima.

Sjednice Skupštine podružnice održavaju se po potrebi, a najmanje jednom godišnje. Rad Skupštine se odvija po poslovniku koji se donosi na prvoj sjednici novog saziva. Sjednice saziva predsjednik podružnice i njima predsjedava. Na zahtjev 1/5 članova predsjednik saziva izvanrednu sjednicu.

Članak 29.

Predsjednik podružnice predstavlja podružnicu, organizira i koordinira rad podružnice.

Za obavljanje pojedinih poslova predsjednik može zadužiti bilo kojeg člana podružnice.

Članak 30.

Izvršni odbor je izvršno tijelo koje neposredno organizira i vodi rad podružnice.

Rad izvršnog odbora definira se Pravilnikom.

Izvršni odbor čine predsjednik, potpredsjednik, tajnik i blagajnik podružnice te predstavnici podružnica neposredno niže razine.

Članak 31.

Nadzorni odbor podružnice ima predsjednika i dva člana, koje bira skupština podružnice. Članstvo u nadzornom odboru isključuje obnašanje ostalih dužnosti i članstvo u izvršnom odboru.

Nadzorni odbor ocjenjuje jesu li odluke i rad dužnosnika i tijela podružnice u skladu sa programom Stranke, te jesu li sredstva utrošena pravilno i u skladu sa zakonom.

Svi dužnosnici i tijela podružnice dužna su na zahtjev nadzornog odbora dati na uvid sve dokumente iz područja svojeg djelovanja.

Nadzorni odbor neposredno je odgovoran skupštini, kojoj predsjednik nadzornog odbora podnosi izvješće o radu.

Članak 32.

Sastav, odnosi i djelokrug rada ustrojstvenih oblika pobliže se uređuju Pravilnikom koje donosi Predsjedništvo.

ŽUPANIJSKE ORGANIZACIJE

Članak 33.

Županijska organizacija se ustrojava na području županija, sukladno teritorijalnoj podjeli Republike Hrvatske. Odluku o osnivanju Županijske organizacije donosi Predsjedništvo Stranke. Županijsku organizaciju čine do 20 izaslanika iz svake podružnice stranke na području te županije. Točan broj izaslanika iz podružnica određuje Županijsko vijeće Stranke. Članovi Županijske organizacije su i zastupnici Hrvatske 21. stoljeća u Županijskoj skupštini odnosno Skupštini Grada Zagreba. Sjednice Županijske organizacije saziva predsjednik Županijskog vijeća, a dužan ga je sazvati na zahtjev natpolovične većine podružnica na području županije ili predsjednika Stranke.

Ako predsjednik Županijskog vijeća u roku od 30 dana ne sazove sjednicu Županijske organizacije na zahtjev tijela ili osoba iz prethodnog stavka, Županijski zbor mogu sazvati i osobe navedene u istom stavku.

Županijska organizacija promiče i djeluje u skladu s politikom Stranke, usklađuje djelovanje podružnica na svom području, izražava posebne interese županije u kojoj djeluje preko svojih predstavnika. Tijela županijske organizacije jesu: predsjednik županijske organizacije, županijsko vijeće, Predsjedništvo županijskog vijeća te županijski nadzorni odbor. Sva tijela Županijske organizacije biraju se na 4 godine.

Članak 34.

Županijska organizacija bira i opoziva:

– Predsjednika Županijske organizacije koji je ujedno i predsjednik Županijskog vijeća,

• Županijski nadzorni odbor

Županijski Nadzorni odbor ima 3 člana, koji među sobom biraju predsjednika.

Članak 35.

Županijsko vijeće sastoji se od: predsjednika, koji je ujedno i predsjednik županijske organizacije, predsjednika svih podružnica županije, po jednog predstavnika podružnice na svakih 20 članova podružnice i predsjednika svih ogranaka. Sjednice Županijskog vijeća saziva i vodi predsjednik Županijskog vijeća ili potpredsjednik kojega on ovlasti.

Sjednice Županijskog vijeća održavaju se po potrebi.

Članak 36.

Županijsko vijeće ima dužnosti:

– osniva Predsjedništvo Županijskog vijeća Stranke,

– provodi odluke Predsjednistva i predsjednika Stranke,

– daje smjernice i usklađuje rad podružnica Stranke,

– osniva stručna povjerenstva i usklađuje njihov rad.

– predlaže predsjedniku Stranke kandidate za izbor u predstavničko tijelo županije u kojoj djeluje,

– prema programu Stranke odlučuje o ciljevima koje županijska organizacija mora provoditi,

– organizira i vodi rad podružnica te svojim djelovanjem potiče širenje Stranke,

– provodi predizborne aktivnosti,

– provodi promociju Stranke,

– donosi poslovnik o radu županijskog vijeća,

– obavlja druge dužnosti.

Predsjedništvo Županijskog vijeća Stranke uz predsjednika Županijskog vijeća čine:

2 dopredsjednika, tajnik, rizničar i 4 člana. Predsjedništvo Županijskog vijeća bira Županijsko vijeće na prijedlog predsjednika Županijskog vijeća između članova Županijskog vijeća.

Predsjedništvo Županijskog vijeća je izvršno tijelo Županijskog vijeća.

REGIONALNI SAVEZI

Članak 37.

Regionalni savezi Stranke sastoji se od pet regija:

– Središnja Hrvatska, koja obuhvaća grad Zagreb, Zagrebačku županiju, Sisačko-moslavačku, Bjelovarsko-bilogorsku;

– Sjeverozapadna Hrvatska: Krapinsko-zagorska županija, Varaždinska županija, Međimurska županija, Koprivničko-križevačku županija;

– Slavonija, koja obuhvaća: Osječko-baranjsku županiju, Vukovarsko-srijemsku županiju, Požeško-slavonsku županiju, Virovitičko-podravsku županiju, Brodsko-posavsku županiju;

– Zapadna Hrvatska: koja obuhvaća Istarsku županiju, Ličko-senjsku županiju, Primorsko-goransku županiju, Karlovačku županiju;

– Dalmacija: Zadarska županija, Šibensko-kninska županija, Splitsko-dalmatinska županija te Dubrovačko-neretvanska.

Regionalni savez je tijelo koje usklađuje i koordinira radom nižih tijela, a sve prema temeljnom programu.

Odluku o osnivanju Regionalnog saveza donosi Predsjedništvo Stranke.

Članak 38.

Tijela regionalnog saveza jesu:

– Skupština,

– predsjednik,

– predsjedništvo.

Skupština je sačinjena od predsjednika županijskih organizacija, predsjednika podružnica i ogranaka te njihovih izabrani članova, a prema kriterijima broja članova stranke koje utvrđuje Predsjedništvo stranke.

Skupština bira i razrješava predsjednika, koji predstavlja stranku u skladu s pravilima Stranke. Saziva se po potrebi, a najmanje jednom u godinu dana.

Predstavništvo regionalnog saveza je sačinjeno od predsjednika županijskih organizacija te predsjednika regionalnog saveza.

Poslovnik o radu tijela regionalnog saveza definira rad Skupštine, predsjednika i predsjedništva.

ORGANIZACIJE HRVATSKE 21. STOLJEĆA U INOZEMSTVU

Članak 39.

Članovi stranke koji žive u inozemstvu, a državljani su Republike Hrvatske, mogu osnivati ogranke u skladu s ovim Statutom.

Više ogranaka udružuje se u zemaljsku organizaciju dotične države, na koju se sukladno primjenjuju odredbe ovog Statuta o Županijskim organizacijama.

Oblik organiziranja, način rada i tijela ogranaka u inozemstvu moraju biti u skladu s ovim Statutom i propisima zemlje u kojoj se osniva ogranak.

Članak 40.

Članovi i ogranci Hrvatske 21 u inozemstvu imaju prava, obveze i odgovornosti kao i članovi organizacija u domovini, ako to nije u suprotnosti s propisima zemlje u kojoj se organiziraju.

SREDSTVA ZA RAD

Članak 41.

Radi ostvarivanja svojih političkih ciljeva Stranka može stjecati prihode od:

• članarina;

• dobrovoljnih priloga i donacija;

• izdavačke djelatnosti;

• prodaje propagandnog materijala;

• organizacije stranačkih manifestacija, državnog proračuna, proračuna jedinica lokalne samouprave;

• drugih izvora propisanih Zakonom.

Predsjedništvo Hrvatske 21. stoljeća određuje iznos članarine za svaku tekuću godinu.

POSTUPANJE SA SREDSTVIMA I IMOVINOM U SLUČAJU PRESTANKA POSTOJANJA STRANKE

Članak 42.

Stranka prestaje s radom kada nastupe predviđeni razlozi propisani Zakonom o političkim strankama.

Ako se o prestanku postojanja Stranke donosi odluka na Konvenciji, odluka o prestanku mora biti donesena dvotrećinskom većinom glasova ukupnog broja članova Konvencije.

Prestanak postojanja Hrvatske 21 službeno se evidentira i izvrši se brisanje iz registra političkih stranaka pri nadležnom tijelu državne uprave.

Prestankom djelovanja Stranke imovina se dodjeljuje udruzi Adriatic institut za javnu politiku.

PRIJELAZNE I ZAVRŠNE ODREDBE

Članak 43.

Inicijativu i prijedloge za izmjenu, dopunu ili prijedlog novog Statuta mogu dati Predsjednik, Predsjedništvo i Glavni odbor.

Amandmane na prijedlog Statuta mogu dati sva upravna tijela na svim organizacijskim razinama, te svaki član Konvencije u skladu s uputama koje daje Predsjedništvo.

Prijedlozi izmjena i dopuna Statuta ili prijedloga novog Statuta moraju biti dostavljeni svim predsjednicima ogranka i odbora na svim razinama najmanje jedan mjesec prije održavanja Konvencije. Predsjedništvo Stranke objedinjuje sve prijedloge izmjena i dopuna Statuta te nakon rasprave i formiranja pročišćenog teksta, isti dostavlja na završno očitovanje svim organizacijama da daju suglasnost radi njegovog usvajanja.

Članak 44.

Sva tijela Stranke donose poslovnik o svom radu, osim predsjednika.

Članak 45.

Ovaj Statut stupa na snagu danom usvajanja na Osnivačkoj konvenciji Stranke.

Nakon upisa u registar političkih stranaka Statut će biti objavljen u »Narodnim novinama«.

Rijeka, 12. lipnja 2011.

Predsjednica
Nataša Srdoč, v. r.

Statut, NN 101/2011-2084